sagorsarker/bangla-wikipedia huggingface dataset:
গালিভার’স ট্রাভেলস

গালিভার'স ট্রাভেলস (ইংরেজি: Gulliver's Travels, "গালিভারের ভ্রমণবৃত্তান্ত") হল অ্যাংলো-আইরিশ লেখক ও ধর্মযাজক জোনাথন সুইফট রচিত একটি ইংরেজি উপন্যাস। বইটির পুরো নাম ট্রাভেলস ইনটু সেভারেল রিমোট নেশনস অফ দ্য ওয়ার্ল্ড, ইন ফোর পার্টস। বাই লেমুয়েল গালিভার, ফার্স্ট আ সার্জন, অ্যান্ড দেন আ ক্যাপ্টেন অফ সেভারেল শিপস (ইংরেজি: Travels into Several Remote Nations of the World, in Four Parts. By Lemuel Gulliver, First a Surgeon, and then a Captain of several Ships)। বইটি ১৭২৬ সালের ২৮ অক্টোবর প্রথম প্রকাশিত হয়। ১৭৩৫ সালে বইটির সংস্করণ করা হয়। এই উপন্যাসে সুইফট মানব চরিত্রকে ব্যঙ্গ করেছেন এবং সাহিত্যের প্রচলিত ভ্রমণবৃত্তান্ত ধারাটির প্যারোডি করেছেন। "গালিভার'স ট্রাভেলস" সুইফটের সবচেয়ে বিখ্যাত রচনা। এটিকে ইংরেজি সাহিত্যের একটি ধ্রুপদি গ্রন্থ মনে করা হয়। পরবর্তীকালে এই উপন্যাস অবলম্বনে একাধিক নাটক ও চলচ্চিত্র নির্মিত হয়েছিল।
বইটি প্রকাশমাত্রই জনপ্রিয়তা পেয়েছিল। ১৭২৬ সালে জন গে সুইফটকে লেখা একটি চিঠিতে বলেছেন, "ক্যাবিনেট কাউন্সিল থেকে নার্সারি - সর্বত্রই এই বই পঠিত হয়।" বইটি কখনই আউট অফ প্রিন্ট হয়নি।
বিলিরুবিন

হিম (হিমগ্লোবিনের লৌহযুক্ত প্রস্থেটিক গ্রুপ) ভেঙে যে সমস্ত বর্জপদার্থ তৈরি হয় হলুদ পিত্ত রঙ্গক বিলিরুবিন তাদের অন্যতম (আরেকটি হল কার্বন মনোক্সাইড)। বিলিরুবিন বিজারিত হলে সবুজ বিলিভার্ডিন তৈরি হয়।
রক্তের বিলিরুবিন যকৃতে গ্লুকো-ইউরোনিক অ্যাসিডযুক্ত হয়ে জলদ্রাব্য হয় এবং পিত্তের মাধ্যমে ক্ষুদ্রান্ত্র পৌছায়। সেখানে ব্যক্টেরিয়া দ্বারা অর্ধেক বিলিরুবিন থেকে ইউরোবিলিনোজেন উৎপন্ন হয় যা অন্ত্র থেকে শোষিত হয়ে শেষে হলুদ ইউরোবিলিন হিসাবে মূত্রে (প্রস্রাব/পেচ্ছাপ) পৌছায় বলে মূত্রের রং হলুদ। পায়খানার রং হল হলুদ বিলরুবিন ও খয়েরী স্টারকোবিলিনের মিশ্রণ। ইউরোবিলিনোজেন অন্ত্রে থেকে গেলে জারিত হয়ে খয়েরী স্টারকোবিলিন তৈরি করে।
দেহে বিলরুবিন বেশি হলে তাকে জন্ডিস বলে।
মোট বিলিরুবিন = প্রত্যক্ষ বিলিরুবিন + পরোক্ষ বিলিরুবিন
পিত্ত

পিত্তরস () এক প্রকার দেহাভ্যন্তরীণ ক্ষরণ যা তৈল বা স্নেহ জাতীয় খাদ্যের পরিপাকে বিশেষ ভূমিকা রাখে। এর বর্ণ পীতাভ-সবুজ এবং স্বাদ তিক্ত। পিত্ত দেহের একটি প্রধান অঙ্গ যকৃতে উৎপন্ন হয়, অতঃপর পিত্তথলীতে ঘনীভূত হয় ও সঞ্চিত থাকে। পিত্তথলি থেকে এটি পিত্তনালীর মধ্য দিয়ে পরিপাকতন্ত্রের ক্ষুদ্রান্তে প্রবেশ করে এবং খাদ্য পরিপাকে সাহায্য করে।
পিত্তের উপাদান হলো (৯৭-৯৮) % জল, ০.৭ % পিত্ত লবণ, ০.২ % বিলিরুবিন, ০.৫১ % চর্বি (কোলেস্টেরল, ফ্যাটি এসিড এবং লেসিথিন), এবং লিটার প্রতি ২০০ মিলি ইকুইভ্যালেন্ট অজৈব লবণ
আয়ুর্বেদে অগ্নির রূপকে পিত্ত সম্ভবতঃ দেহ প্রতিরক্ষা (immune) ব্যবস্হাকে বর্ণনা করে (বায়ু=air/?nervous system,পিত্ত=fire/?immune system, কফ=humor/?endocrine system)। ক্ষুদ্রান্ত্র-তে চর্বি জাতীয় খাদ্যের পরিপাক করতে এটি সাহায্য করে। মানব দেহের যকৃতে অনবরত তৈরি পিত্ত পিত্তথলি নামক অঙ্গে জমা থাকে এবং ঘন হতে থাকে। খাদ্য গ্রহণের পর এটি ক্ষুদ্রান্ত্রের ডিওডেনাম নামক অংশে চলে যায়। পিত্তের শতকরা ৯৭ ভাগ পানি,০.৭ ভাগ
আরসো-ডিঅক্সি-কোলিক অ্যাসিড (UDCA/urso deoxy cholic acid), ursa=ভালুক
যকৃত পিত্তরস তৈরি করে। পিত্তরসের মধ্যে পানি, পিত্তলবণ এবং কোলেস্টেরল ও খনিজ লবণ প্রধান। যকৃতের নিচের অংশে পিত্তথলি সংযুক্ত থাকে। এখানে পিত্তরস জমা হয়। পিত্তরস গাঢ় সবুজ বর্ণের এবং তিক্ত স্বাদ বিশিষ্ট।পিত্তরস প্রয়োজনে ডিউডেনামে এসে পরোক্ষভাবে পরিপাকে অংশ নেয়। পিত্তরসে কোন উৎসেচক বা এনজাইম থাকে না। পিত্তরস খাদ্যের অম্লভাব প্রশমিত করে এবং ক্ষারীয় পরিবেশ সৃষ্টি করে। এই পরিবেশ খাদ্য পরিপাকের অনুকূল। পিত্তরস চর্বি জাতীয় খাদ্যকে ক্ষুদ্র দানায় পরিণত করে যা লাইপেজ সহযোগে পরিপাকে সহায়তা করে।
রক্তে অত্যধিক বিলিরুবিনের কারণে জন্ডিস হয়। পিত্তলবণ রক্তের মাধ্যমে চামড়ায় প্রবেশ করলে ভয়ঙ্কর চুলকানি হয়।
কলেরা

কলেরা ভিব্রিও কলেরা (Vibrio cholerae) নামক ব্যাকটেরিয়া ঘটিত ক্ষুদ্রান্ত্রের একটি সংক্রামক রোগ। এ ব্যাধি উপসর্গবিহীন অথবা মৃদু অথবা মারাত্মক হতে পারে। কলেরার প্রধান উপসর্গ হলো ঘনঘন চাল ধোয়া পানির মত পাতলা পায়খানা। এছাড়াও থাকতে পারে পেটব্যথা, জলাভাবে শারীরিক দুর্বলতা এবং চিকিৎসাবিহীন অবস্থায় থাকলে শেষপর্যন্ত পানিশূন্যতার কারণে মৃত্যু ঘটতে পারে।
কলেরা একটি Vibrio cholerae-র কয়েকটি সেরোটাইপ দিয়ে হতে পারে। এদের মধ্যে কিছু সেরোটাইপ অন্যগুলোর চেয়ে বেশি মারাত্মক রোগ ঘটাতে পারে। শুধু ও১ (O1) এবং ও১৩৯ (O139) সেরোগ্রুপ কলেরা মহামারি ও অতিমারী ঘটায়। মানব শরীরে সংক্রমণের প্রধান বাহক দূষিত পানি অথবা দূষিত খাদ্য।
সাধারণত আক্রান্ত রোগীর মলের মাধ্যমে এ রোগ ছড়ায়। সাধারত পয়ঃপ্রণালীর সুষ্ঠু ব্যবস্থার অভাবে আক্রান্ত ব্যক্তির মল, খাবার ও পানির সংস্পর্শে এসে খাবার ও পানিকে দূষিত করে। পরবর্তীতে উক্ত খাবার ও পানি গ্রহণের মাধ্যমে কলেরার জীবাণু সুস্থ মানুষের দেহে প্রবেশ করে আক্রান্ত করে। সাধারণত যে কোন পরিবেশেই কলেরার জীবাণু দীর্ঘদিন বেঁচে থাকতে পারে।
কলেরার সংক্রমণ প্রায়ই মৃদু বা উপসর্গহীন হয়ে থাকে। কিন্তু, কিছু ক্ষেত্রে এটি গুরুতর হতে পারে। ভিব্রিও কলেরা দ্বারা দূষিত খাবার পানি অথবা দূষিত খাদ্য গ্রহণের পর বার ঘণ্টা থেকে পাঁচ দিনের মধ্যে কলেরার লক্ষণ প্রকাশ পায়।
গুরুতরভাবে আক্রান্ত রোগীর ক্ষেত্রে যা দেখা যায়:
ভিব্রিও কলেরা কলেরা টক্সিন নামের এন্টেরোটক্সিন তৈরি করে যার বিষক্রিয়ায় ক্ষুদ্রান্ত্রের প্রাচীরের আবরণী কলা থেকে প্রচুর পরিমাণে ক্লোরাইড ও জল চোঁয়াতে থাকে যা চাল ধোয়া পানির মত পাতলা পায়খানা গঠন করে। জোরালো সংক্রমণ ও টক্সিনের বিষক্রিয়া হলে কলেরার প্রাণঘাতী ক্রিয়ায় ১ ঘণ্টায় একজন সম্পূর্ণ সুস্থ মানুষের রক্তচাপ অস্বাভাবিক কমে যেতে পারে ও ২-৩ ঘণ্টায় মৃত্যু পর্যন্ত হতে পারে। সাধারণ মাঝারি মাপের সংক্রমণে ৪-১২ ঘণ্টায় শক (অর্থাৎ নিম্ন রক্ত চাপ ইত্যাদি কারণে দেহের সমস্ত অংশে রক্ত সরবরাহের অভাব) এবং পরবর্তী দেড় দিন বা কয়েক দিনের মধ্যে মৃত্যু হতে পারে।
"কলেরা টীকা"
কলেরা টক্সিন

কলেরার জীবাণু ভিব্রিও কোলেরি ()দ্বারা ক্ষরিত এক্সোটক্সিন ()।
১৯৫৩ সালে কলকাতার বসু বিজ্ঞান মন্দিরে এস এন দে এই অণু আবিষ্কার করেন।
টক্সিনটি এবি৫ (AB5) ধরনের অর্থাৎ একটি এ(A) ও ৫টি বি (B) পেপটাইড মিলে গঠিত।
বি পেপটাইড আন্ত্রিক কোষের দেওয়ালে জিএম১ গ্লাইকোপ্রোটিনকে বন্ধন করে টক্সিনকে এন্ডোসাইটোসিস দ্বারা কোষমধ্যে প্রবেশ করায়। তারপর এ পেপটাইড রেট্রোট্রান্সলোকেশন দ্বারা সাইটোপলাজমে প্রবেশ করে ও জি প্রোটিনকে এডিপি রাইবোসিল যোগ দ্বারা চিরসক্রিয় করে দেয়, যা ক্রমাগত ক্লোরাইড ও জল ক্ষরণ দ্বারা পাতলা জলের মত পায়খানা ঘটায়।
অঞ্জন দত্ত

অঞ্জন দত্ত একজন ভারতীয় বাঙালি সঙ্গীতশিল্পী, চলচ্চিত্র অভিনেতা এবং পরিচালক। তিনি সঙ্গীতের জন্যে বেশি পরিচিত৷ তার বিখ্যাত গানগুলির মধ্যে “বেলা বোস”, “রঞ্জনা আমি আর আসবোনা” অন্যতম। তার ছেলেবেলা কেটেছে দার্জিলিং-এ। তিনি কলকাতা বিশ্ববিদ্যালয় থেকে ইংরেজি সাহিত্যে মাস্টার্স করেছেন। অঞ্জন দত্তকে নিয়ে অঞ্জনযাত্রা নামে বাংলাদেশের সাজ্জাদ হুসাইন একটি বই লিখেছেন।
১৯৫৩ সালের ১৯ জানুয়ারি দত্তের জন্ম হয়। তার ছেলেবেলা কাটে দার্জিলিঙয়ে।  সেখানকার সেইন্ট পল’স স্কুলে তার শিক্ষাজীবনের শুরু হয়।
তিনি কাজের অভাবে কিছুদিন কলকাতাভিত্তিক দৈনিক দ্য স্টেটসম্যান এ সাংবাদিকের কাজ করেন।
অঞ্জন দত্ত ১৯৮১ সাল থেকে সিনেমায় অভিনয় করছেন এবং ১৯৯৮ সাল থেকে সিনেমা নির্মাণও শুরু করেন। তাকে দেখা গেছে ‘একদিন অচানক’, ‘যুগান্ত’, ‘অন্তরীণ’, ‘নির্বাক’, ‘জানি দেখা হবে’, ‘চিত্রাঙ্গদা’, ‘দেখা’, ‘মিস্টার এন্ড মিসেস আইয়ার’ সহ আরো বেশ কিছু সিনেমায়। তিনি মৃণাল সেনের পরিচালিত ‘চালচিত্র’তে প্রথম অভিনয় করেন। এই ছবিতে অভিনয়ের জন্য তিনি ভেনিস ফিল্ম ফেস্টিভ্যালে সেরা নবাগত অভিনেতার পুরস্কার অর্জন করেন।
অঞ্জন দত্ত ‘দ্য বং কানেকশন’, ‘রঞ্জনা আমি আর আসবো না’, ‘চলো…লেট’স গো’, ‘দত্ত ভার্সাস দত্ত’, ‘ম্যাডলি বাঙালি’, ‘শেষ বলে কিছু নেই’, সহ ব্যোমকেশ সিরিজের বেশ কিছু সিনেমা পরিচালনা করেছেন।
বাংলাদেশ বিজ্ঞান ও শিল্প গবেষণা পরিষদ

বাংলাদেশ বিজ্ঞান ও শিল্প গবেষণা পরিষদ, সংক্ষিপ্তাকারে বিসিএসআইআর, বাংলাদেশ সরকারের অর্থায়নে পরিচালিত বৃহত্তম মাল্টিডিসিপ্লিনারি গবেষণা প্রতিষ্ঠান। এটি বাংলাদেশের জাতীয় গবেষণা প্রতিষ্ঠান, যা ১৯৭৩ সালে শেখ মুজিবুর রহমানের প্রত্যক্ষ অনুপ্রেরণায় প্রতিষ্ঠিত হয়। এটির কেন্দ্রীয় অঙ্গপ্রতিষ্ঠানসমূহ বাংলাদেশের রাজধানী ঢাকার ধানমন্ডির এলিফ্যান্ট রোডে অবস্থিত। এটি সাইন্স ল্যাবরেটরি নামেও পরিচিত। বর্তমানে এই গবেষণা প্রতিষ্ঠানে ৩২০ জন বিজ্ঞানীসহ মোট ১০৩০ জন জনবল, ১২টি ইন্সটিটিউট এবং প্রায় ৬০টি গবেষণা বিভাগ রয়েছে।
এই সংস্থা মুলত শিল্পগবেষণায় নিয়োজিত, তবে বেশ কিছু মৌলিক গবেষণাও এখানে পরিচালিত হয়। বাংলাদেশে বহুল প্রচলিত উন্নতচুলা, বায়োগ্যাস, স্পিরুলিনা, ফায়ার এস্টিংগুসার, সৌরবিদ্যুতসহ অসংখ্য প্রযুক্তির সুতিকাগার এই প্রতিষ্ঠানটি প্রতিষ্ঠার পর থেকে নতুন নতুন উদ্ভাবনের মাধ্যমে দেশের বিভিন্ন সেক্টরে গুরুত্বপূর্ণ ভুমিকা রেখে আসছে। এই প্রতিষ্ঠানটি এককভাবে বাংলাদেশের ৩৭৩টি (প্রায় ৫০%) পেটেন্টের উদ্ভাবক। এটি প্রায় ১০২০টি পণ্য উন্নয়ন করেছে, ৫৮০০টির অধিক বৈজ্ঞানিক প্রবন্ধ প্রকাশ করেছে। সম্প্রতি প্রকাশিত (২০২২) বিখ্যাত সিম্যাগো ইনস্টিটিউট র‍্যাংকিং এটি স্থান করে নিয়েছে এবং এই র‍্যাংকিং অনুসারে এটি বাংলাদেশের একমাত্র সরকারি গবেষণা প্রতিষ্ঠান যার বৈশিক অবস্থান ৬৯১তম।
গবেষণার পাশাপাশি এটি বাংলাদেশের শিল্প কারখানাসমুহের বিভিন্ন কারিগরি, বুদ্ধিবৃত্তিক এবং বিশ্লেষণ সেবা দিয়ে আছে। এটি দেশী এবং বহুজাতিক কোম্পানি, বিভিন্ন গুরুত্বপূর্ণ সরকারি সংস্থাকে বছরে ৫০০০টির অধিক বিশ্লেষণ সেবা অত্যন্ত সুলভমুল্য প্রদান করে থাকে। এটি বছরে ১৫০ জন দেশী এবং আন্তর্জাতিক গবেষককে ৩টি ক্যাটাগরিতে ফেলোশিপ প্রদানের মাধ্যেমে গবেষণার সুযোগ এবং দক্ষ করে তোলে। একই সাথে বছরে এটি ৩০০ জনের অধিক মাস্টার্স, পিএইচডি এবং পোস্ট ডক্টোরাল ছাত্রছাত্রীকে গবেষণা (থিসিস) তত্ত্বাবধায়ন করে থাকে।
বিসিএসআইআর এর শিকড় পূর্ব পাকিস্তানের দিনগুলোতে খুঁজে পাওয়া যায়। ১৯৫৫ সালে প্রখ্যাত বাংলাদেশী বিজ্ঞানী ড. মুহাম্মদ কুদরাত-ই-খুদার হাত ধরে পাকিস্তান বিজ্ঞান ও শিল্প পরিষদের (পিসিএসআইআর) পূর্ব আঞ্চলিক গবেষণাগার হিসেবে এটি ঢাকায় প্রতিষ্ঠিত হয়েছিল। পরবর্তীতে পিসিএসআইআর গবেষণাগার রাজশাহী (১৯৬৫) ও চট্টগ্রামে (১৯৬৭) প্রতিষ্ঠিত হয়। ১৯৭১ সালে বাংলাদেশের স্বাধীনতার পর, এটি বাংলাদেশের জাতির পিতা মহান নেতা বঙ্গবন্ধ শেখ মুজিবুর রহমানের প্রত্যক্ষ তত্বাবধানে বাংলাদেশ বিজ্ঞান ও শিল্প গবেষণা পরিষদ তথা বিসিএসআইআর নামে প্রতিষ্ঠিত হয়, পরবর্তীকালে সেই প্রস্তাবটি গনপ্রজাতন্ত্রী বাংলাদেশ সরকারের ১৯৭৮ সালের একটি অধ্যাদেশ নং (ভি) নামে একটি রাষ্ট্রপতি অধ্যাদেশের মাধ্যমে বাংলাদেশ বৈজ্ঞানিক ও শিল্প গবেষণা পরিষদ হিসাবে পুনর্গঠিত হয়।
বিসিএসআইআর এর ইন্সটিটিউটসমুহ:
রবার্ট ফিস্ক

রবার্ট ফিস্ক (১২ জুলাই ১৯৪৬ - ৩০ অক্টোবর ২০২০) (Robert Fisk) একজন ব্রিটিশ সাংবাদিক। তিনি নিয়ন্ত্রিত সাংবাদিকতা বিশেষ করে মার্কিন সংবাদমাধ্যমের কঠোর সমালোচক। জীবনের ঝুকিঁ নিয়ে মধ্যপ্রাচ্যে মার্কিন যুদ্ধাভিযানের সংবাদ সংগ্রহ এবং নিরপেক্ষতার সাথে তা পরিবেশনার জন্য তিনি বিশ্বব্যাপী সমাদৃত। বর্তমানে লন্ডনের ইন্ডিপেনডেন্ট পত্রিকার মধ্যপ্রাচ্যবিষয়ক সংবাদদাতা হিসেবে কর্মরত।
রবার্ট ফিস্ক ডাবিলেনের ক্যামব্রিজ বিশ্ববিদ্যালয়ের ট্রিনিটি কলেজ থেকে রাষ্ট্রবিজ্ঞানে পিএইচডি করেছেন। ল্যাঙ্কাসটার বিশ্ববিদ্যালয় তাকে সাংবাদিকতায় সম্মানসূচক ডিগ্রি প্রদান করেছে। ১৯৭১-৭৫ সময়ে তিনি লন্ডন টাইমস পত্রিকার আইরিশ প্রতিনিধি হিসেবে বেলফাস্ট থেকে রিপোর্ট করতেন। ১৯৭৬ খ্রীস্টাব্দে তিনি লেবানন যুদ্ধের খবরাখবর সংগ্রহের জন্য বৈরুত চলে যান। সে সময় থেকে তিনি মধ্যপ্রাচ্যের বিভিন্ন ঘটনা ও বিষয় নিয়ে সংবাদ সরবরাহ করে চলেছেন। এর মধ্যে রয়েছে লেবাননে ইসরাইলি আগ্রাসন (১৯৭৮-৮২), ইরানের বিপ্লব (১৯৭৯), ইরাক-ইরান যুদ্ধ (১৯৮০-৮৮), আফগানিস্তানে সোভিয়েত আগ্রাসন (১৯৮০), উপসাগরীয় যুদ্ধ (১৯৯১)। এ ছাড়া তিনি বসনিয়া যুদ্ধের ওপর রিপোর্ট করেছেন। ২০০৮ খ্রীস্টাব্দ অবধি তিনি ৩২ বছরে কমপক্ষে ১১ যুদ্ধক্ষেত্র থেকে সংবাদ সংগ্রহ করেছেন।
১৯৭৬ খ্রীস্টাব্দে ২৯ বছর বয়সে বৈরুতে চলে যান ফিস্ক। তিনি গিয়েছিলেন তিন বছরের জন্য, কিন্তু সেখানেই তিনি কাটিয়ে দিয়েছেন ২৫ বছর। বিয়েও করেছেন সেখানে। স্ত্রীর নাম লারা, তিনিও সাংবাদিক। লারা কাজ করতেন টাইম পত্রিকায়। লেবানন যুদ্ধের সময় জীবনের ঝুকিঁ নিয়ে যুদ্ধ ক্ষেত্র থেকে সংবাদ সংগ্রহের প্রয়োজনীয়তা ও স্থানীয় জনগোষ্ঠীর দৃষ্ঠিভঙ্গী অনুধাবনের গুরুত্ব অনুধাবন করেন।
একুশ শতাব্দীর প্রথম দশকে তিনি সাংবাদিক নিরপেক্ষতার প্রতীকে পরিণত হয়েছেন। নিরপেক্ষ বিশ্লেষণ ও সাহসিকতার জন্যই তিনি সমধিক খ্যাত। বলা হয়েছে যে তিনি শুধু সাংবাদিক নন, তিনি নির্যাতিত ও বিবেকবান মানুষের কণ্ঠস্বর। তার যেকোনো প্রতিবেদন বিশ্বব্যাপী সাগ্রহে পঠিত এবং আলোচিত হয়, কেননা তিনি জীবনের ঝুকিঁ নিয়ে যুদ্ধক্ষেত্র থেকে খবরাদি সংগ্রহ করেন।। সংবাদের উৎসে পৌঁছতে তিনি কখনো পিছুপা হননি। হাতে গোনা কয়েকজন সাংবাদিকের মধ্যে তিনি একজন, যিনি বহুল আলোচিত ও বিতর্কিত ওসামা বিন লাদেনের সাক্ষাৎকার নিয়েছিলেন একাধিকবার। তিনি বলেছেন, "কূটনৈতিক সূত্রের বরাত দিয়ে কিংবা কোনো দূতাবাস ঘুরে এসে আমি রিপোর্ট করি না। কারণ এ জন্য তো মধ্যপ্রাচ্যে যাওয়ার দরকার নেই ; তা লন্ডনে বসেই করা সম্ভব"।
তার বিবেচনায় পশ্চিমা সংবাদমাধ্যম বিশেষ করে মার্কিন সংবাদমাধ্যমের ভূমিকা গ্রহণযোগ্য নয়। তিনি সাংবাদিক ও সংবাদমাধ্যমের নিরপেক্ষতা নিয়ে প্রশ্ন তুলেছেন। তিনি মনে করেন যুক্তরাষ্ট্রের সরকারি নীতিমালা আর ইহুদি স্বার্থের বিরুদ্ধে যায় এমন খবরাদি সংবাদমাধ্যমগুলো এড়িয়ে যায়। ইরাক যুদ্ধে মার্কিন বাহিনীতে প্রোথিত সাংবাদিকদল সেনাসূত্রের বরাত পাঠানো খবরাদির নির্ভরযোগ্যতা নিয়ে তিনি সর্ব্বদাই প্রম্ন তুলেছেন।
তিনি পুলিৎজার পুরস্কার পেয়েছেন। অ্যামনেস্টি ইন্টারন্যাশনাল ১৯৯৮ সালে দিয়েছে ওভার অল মিডিয়া অ্যাওয়ার্ড। সাতবার তাকেঁ দেয়া হয়েছে ব্রিটিশ ইন্টারন্যাশনাল জার্নালিস্ট অব দ্য ইয়ার অ্যাওয়ার্ড। ১৯৮৬ খ্রিষ্টাব্দে তিনি জাতিসংঘ প্রেস অ্যাওয়ার্ড লাভ করেন। আন্তর্জাতিক ক্ষেত্রে সাংবাদিকতার জন্য ১৯৯৬ সালে তাকে জন্স হপকিনস সিআইএএস-সিআই পুরস্কার দেয়া হয়।
বংশোদ্ভূত সাংবাদিক লারা মার্লোকে বিয়ে করেন ১৯৯৪ সালে। ২০০৬ সালে তাদের বিবাহবিচ্ছেদ হয়। তাদের কোন সন্তান নেই। 
৩০ অক্টোবর ২০২০ সালে ফিস্ক ৭৪ বছর বয়সে সন্দেহজনক স্ট্রোকে ডাবলিনের সেন্ট ভিনসেন্ট বিশ্ববিদ্যালয় হাসপাতালে মারা যান।
জন পিলজার

জন পিলজার (জন্ম ৯ই অক্টোবর, ১৯৩৯) লন্ডনভিত্তিক অস্ট্রেলীয় সাংবাদিক। পিলজার ১৯৬২ সাল থেকে লন্ডনে বাস করছেন। ভিয়েতনাম যুদ্ধের প্রতিনিধি হিসেবে শুরু থেকেই তিনি মার্কিন, অস্ট্রেলীয় ও ব্রিটিশ বৈদেশিক নীতির বিরুদ্ধে সমালোচনামুখর ছিলেন; যে বৈদেশিক নীতিকে তিনি সাম্রাজ্যবাদী এজেন্ডা বাস্তবায়নের বলে বিবেচনা করতেন। পিলজার তার দেশের আদিবাসী অস্ট্রেলীয়দের উপর আচরণের এবং প্রধান প্রচারমাধ্যমের প্রয়োগেরও সমালোচনা করতেন। ব্রিটিশ ছাপার প্রচারমাধ্যমে তিনি দীর্ঘদিন ডেইলি মিরর পত্রিকায় এবং পাক্ষিক নিউ স্টেটসম্যান ম্যাগাজিনের সাথে জড়িত ছিলেন।
পিলজার দুবার ব্রিটেনের সেরা সাংবাদিকের পুরস্কার পেয়েছেন। তার ডকুমেন্টারি, আন্তর্জাতিকভাবে প্রদর্শিত, ব্রিটেন এবং সারাবিশ্বে পুরস্কৃত। এই সাংবাদিক অনেকগুলো সম্মানসূচক ডক্টরেট অর্জন করেছেন।
পেপটিক আলসার

পেপ্‌টিক আলসার হল মানবদেহের পাচনতন্ত্রের অম্ল পরিবেশযুক্ত (অর্থাৎ পাকস্থলী ও ক্ষুদ্রান্ত্রের ডুওডেনাম) অংশের ক্ষতজনিত একটি রোগ। 
বিভিন্ন কারণে পেপটিক আলসার হতে পারে, যেমন, পাশ্চাত্যের জনগণের অধিকাংশ পেপ্‌টিক আলসার হেলিকোব্যাক্টার পাইলোরি নামক কুন্ডলী আকৃতির এক প্রকারের ব্যাকটেরিয়া এর কারণে শুরু হয়ে থাকে। এই ব্যাকটেরিয়াটি পাকস্থলীর অম্লীয় পরিবেশে বিস্তার লাভ করে। তবে ভারতীয় উপমহাদেশের অধিকাংশ মানুষের পাকস্থলীতে এই ব্যাক্টেরিয়াটির শান্তিপূর্ণ (আলসার-হীন) সহাবস্থান দেখা যায়। এস্‌পিরিনও অন্যান্য NSAID জাতীয় ঔষধ ও অনেক সময় আলসারের সূচনা করে। 
প্রচলিত একটি ভ্রান্ত ধারণা হল যে, এই ক্ষত রোগটি সর্বদা পাকস্থলীতে শুরু হয়, প্রকৃতপক্ষে অধিকাংশ ক্ষত ডুওডেনাম (তথা ক্ষুদ্রান্ত্রের প্রথম অংশ) এ হয়ে থাকে। পাকস্থলীর আলসারেরও প্রায় ৪% হয়ে থাকে ম্যালিগন্যান্ট টিউমার এর কারণে।
পেপটিক আলসার রোগে সাধারণত পেটের ঠিক মাঝ বরাবর, নাভির একটু উপরে একঘেয়ে ব্যাথা অনুভব হয়। খালি পেটে বা অতিরিক্ত তেল জাতীয় খাবার খেলে ব্যাথা বাড়ে। আলসার মারাত্মক হলে বমি হতে পারে। এন্ডোস্কোপি বা বেরিয়াম এক্স-রের মাধ্যমে এ রোগ নির্ণয় করা যায়।
পেপটিক আলসার রোগের ধরন
ম্যারি শেলি

ম্যারি উল্‌স্টোনক্রফট শেলি () (৩০শে আগস্ট , ১৭৯৭- ১লা ফেব্রুয়ারি, ১৮৫১) উনিশ শতকের ইংরেজ সাহিত্যিক। তিনি একাধারে একজন ঔপন্যাসিক, ছোটগল্পকার, নাট্যকার, প্রাবন্ধিক, জীবনীকার এবং ভ্রমণকাহিনী লেখিকা। তিনি রোমান্টিক এবং গথিক ধারার উপন্যাস রচনায় খ্যাতি অর্জন করেন। তিনি বিখ্যাত উপন্যাস ফ্রাংকেনস্টাইন-এর (১৮১৮) রচয়িতা। তার পিতা ছিলেন প্রখ্যাত রাজনৈতিক দার্শনিক উইলিয়াম গডউইন, এবং তার মাতা ছিলেন দার্শনিক ও নারীবাদী ম্যারি উল্‌স্টোনক্রফট। তিনি ছিলেন আরেক বিখ্যাত ইংরেজ কবি পার্সি বিশি শেলীর স্ত্রী।
কোহিনূর হীরা

কোহিনূর (; "আলোর পাহাড়") বা কোহ-ই-নূর হলো বিশ্বের অন্যতম বৃহৎ কাটা হীরা, যার ওজন প্রায় ১০৮.৯৩ ক্যারেট। বর্তমানে এটি ব্রিটিশ রাণীর মুকুটে শোভা পাচ্ছে। এটি বিভিন্ন রাজা বাদশাহ ও শাসকের হাত ঘুরে এখন স্থান পেয়েছে টাওয়ার অফ লন্ডনে।
এর ইতিহাসের সূচনা ১৩০৪ খ্রিস্টাব্দে। ষোড়শ শতাব্দীতে কোহিনূর মালওয়ার রাজাদের অধিকারে ছিল এবং পরবর্তীকালে তা মোগল সম্রাটদের হাতে আসে এবং সম্রাট শাহজাহান নির্মিত ময়ূর সিংহাসনের শোভা বর্ধন করে। মোগল সাম্রাজ্য যখন বিক্ষিপ্ত ও ধ্বংসের দ্বারপ্রান্তে তখন নাদির শাহকে আমন্ত্রণ জানানো হয় মুসলিম শাসনের গৌরবোজ্জ্বল দিন ফিরিয়ে আনতে সহায়তা করতে। কিন্তু তাকে প্রতিশ্রুত অর্থ না দিয়ে প্রতারণার আশ্রয় নেয়া হয়। কৌশলে তিনি মোগলদের কাছ থেকে কোহিনূর উদ্ধার করে নিয়ে যান ইরানে। কোহিনূর নামটিও নাদির শাহের দেয়া। নাদির শাহ নিহত হবার পর কোহিনূর আসে আফগানিস্তান সম্রাট হুমায়ুনের পুত্রের কাছে। 
পাঞ্জাবের মহারাজা রণজিৎ সিং আফগান শাসকের নিকট থেকে কোহিনূর হীরা পেয়েছিলেন। তিনি তা উইল করে পুরীর জগন্নাথ মন্দিরকে দিয়ে যান।
দ্বিতীয় ব্রিটিশ-শিখ যুদ্ধের পর শিখদের হারিয়ে ব্রিটিশরা শিখ সাম্রাজ্য দখল করে। তার জন্য লর্ড ডালহৌসি লাহৌরের শেষ চুক্তি তৈরি করেন। সেই চুক্তিতেই কোহিনূর সহ মহারাজার যাবতীয় সম্পদ ইংরেজদের রাজ্য ইংল্যান্ডের মহারানি ভিক্টোরিয়াকে সমর্পণের কথা বলা হয়েছিল।
উত্তরসূরি দলীপ সিংহ ১৮৫০ খ্রিস্টাব্দে ইস্ট ইন্ডিয়া কোম্পানির হাতে এ’টি তুলে দেন। শেষ পর্যন্ত সেটি আনুষ্ঠানিকভাবে ১৮৫০ খ্রিস্টাব্দে তুলে দেন রাণী ভিক্টোরিয়ার হাতে। ১০৮.৯৩ ক্যারেট ওজনবিশিষ্ট কোহিনূর প্রথমে রাণী ভিক্টোরিয়া ব্যবহার করতেন তার হাতে। এরপর সেটি স্থান পায় ব্রিটিশ মুকূটে।
১৮৫০-এ দলীপ সিংহ ছিলেন নাবালক। অনেকেই প্রশ্ন তুলেছেন, নাবালক রাজাকে চাপ দিয়ে কোহিনূর নেওয়া হয় এবং সেই যুক্তিতেই ১৯৪৭ খ্রিস্টাব্দে স্বাধীনতার সময় এবং তার পরে ১৯৫৩ খ্রিস্টাব্দেও বর্তমান মহারাণী দ্বিতীয় এলিজাবেথের রাজ্যাভিষেকের সময় কোহিনূর প্রত্যর্পণের দাবি তুলেছে ভারত। কিন্তু চুক্তির প্রসঙ্গ তুলে তা খারিজ করে দিয়েছে ব্রিটিশ সরকার।
কোহিনূরের মালিকানা নিয়ে আশির দশকেও বিতর্কের সৃষ্টি হয়েছিল। ইরান, ভারত, পাকিস্তান, আফগানিস্তান, এমনকি বাংলাদেশ পর্যন্ত এর সত্ত্ব দাবি করেছিল। তবে ব্রিটিশ সরকার সব দাবিই প্রত্যাখ্যান করেছে এবং এসকল দাবী অযৌক্তিক বলে আখ্যায়িত করেছে।
কথিত আছে, কোহিনূর নামক এই হীরাটি "অভিশপ্ত"। প্রতিবারই এই হীরাটির মালিকরা কোনো না কোনো কারণে করুণ পরিণতির শিকার হয়েছিলেন। এর কারণ হিসাবে এই অভিশাপকে চিহ্নিত করা হয়েছে। ব্রিটিশ রাজপরিবারের এই হীরাটির মালিকানা প্রাপ্তির পর তৎকালীন রাণী ভিক্টোরিয়া একটি আইন জারির মাধ্যমে এটা ঘোষণা করেছিলেন যে শুধুমাত্র রাজপরিবারের রাণীরাই এই হীরাটি তাদের মুকুটে ব্যবহার করতে পারবেন, রাজারা নয়। কারণ ব্রিটিশদের হাতে আসার পূর্বে এই হীরাটির সকল মালিকরাই ছিল রাজা না হয় সম্রাট, তথাকথিত অভিশাপের শিকার তারাই হয়েছিল বলে মনে করা হয়।
বিদ্যাধর সূর্যপ্রসাদ নাইপল

স্যার বিদ্যাধর সূর্যপ্রসাদ নাইপল ( or ; ১৭ আগস্ট ১৯৩২ – ১১ আগস্ট ২০১৮) ভারতীয়-নেপালীয় বংশোদ্ভূত ত্রিনিদাদীয় সাহিত্যিক। তিনি পরবর্তীকালে ব্রিটিশ নাগরিকত্ব লাভ করেন। তিনি মূলত ইংরেজি ভাষায় সাহিত্যচর্চা করে থাকেন। ২০০১ সালে সাহিত্যে নোবেল পুরস্কার জয় করেন। তিনি ত্রিনিদাদ ও টোবাগোর পটভূমিতে রচিত তার হাস্যরসাত্মক উপন্যাস, বিশ্ব বিস্তৃত শীতল উপন্যাস এবং তার জীবন ও ভ্রমণকাহিনী নিয়ে রচিত আত্মজীবনীমূল উপন্যাসসমূহের জন্য পরিচিত। পঞ্চাশ বছরের অধিক সাহিত্য জীবনে তার ত্রিশের অধিক কল্পকাহিনী ও ননফিকশন প্রকাশিত হয়, তন্মধ্যে উল্লেখযোগ্য হল "ইন আ ফ্রি স্টেট", "আ বেন্ড ইন দ্য রিভার", "আ হাউস ফর মিস্টার বিশ্বাস"।
নাইপল ১৯৩২ সালের ১৭ই আগস্ট ত্রিনিদাদ ও টোবাগোর চাগুয়ানাসে জন্মগ্রহণ করেন। তিনি সিপ্রাসাদ নাইপল ও দ্রোয়াপতি কাপিলদেওয়ের দ্বিতীয় সন্তান। ১৯৮০-এর দশকে তার পিতামহরা শ্রমিক হিসেবে কাজ করতে ভারত হতে অভিবাসিত হয়ে ত্রিনিদাদ ও টোবাগো যান। ত্রিনিদাদে ভারতীয় অভিবাসী সম্প্রদায়ে নাইপলের পিতা ইংরেজি ভাষার সাংবাদিকতা করতেন এবং ১৯২৯ সালে ত্রিনিদাদ গার্ডিয়ানে প্রবন্ধ লেখা শুরু করেন। ১৯৩২ সালে নাইপলের জন্মের বছরে তার পিতা চাগুয়ানাসে করেসপনডেন্ট হিসেবে যোগ দেন। নাইপল ২০০১ সালে নোবেল পুরস্কারের ভাষণে বলেন পিতার দিক থেকে তিনি নেপালি বংশোদ্ভূত।
১৯৩৯ সালে সাত বছর বয়সে নাইপলের পরিবার ত্রিনিদাদের রাজধানী পোর্ট অব স্পেনে চলে যায়, সেখানে তিনি ব্রিটিশ সরকারী বিদ্যালয়ের আদলে নির্মিত সরকারী কুইন্স রয়্যাল কলেজে ভর্তি হন। সেখান থেকে পাস করার পর নাইপল ত্রিনিদাদের সরকারী বৃত্তি লাভ করেন, যার ফলে তিনি উচ্চ শিক্ষার জন্য ব্রিটিশ কমনওয়েলথের যে কোন প্রতিষ্ঠানে পড়াশোনার সুযোগ পান। তিনি ১৯৫০ অক্সফোর্ড বিশ্ববিদ্যালয়ে ভর্তি হন এবং ইংরেজি সাহিত্য বিষয়ে অধ্যয়ন করেন।
নাইপল ২০১৮ সালের ১১ই আগস্ট ৮৫ বছর বয়সে লন্ডনে নিজ বাড়িতে মৃত্যুবরণ করেন।
আরারাত পর্বত

আরারাত পর্বত (, ; ) তুরস্কের উচ্চতম পর্বত। বরফাচ্ছাদিত এই পর্বতটি তুরস্কের উত্তর-পূর্ব কোণে ইরান সীমান্ত হতে ১৬ কিলোমিটার ও আর্মেনিয়ার সীমান্ত হতে ৩২ কিলোমিটার দূরে অবস্থিত। এর উচ্চতা ৫,১৩৭ মিটার (১৬,৮৫৪ ফুট)।
এই আগ্নেয় পর্বতটি প্রাচীন উরারতু রাজ্যের সবচেয়ে বেশি উচ্চতা বিশিষ্ট এলাকা।এই উরারতু রাজ্য কয়েক হাজার বর্গ মাইল এলাকা জুড়ে বিস্তৃত ছিল। আরারাত নামটি এই উরারতু নাম থেকেই উদ্ভূত বলে ধারণা করা হয়।আর উরারতু নামটি পাওয়া গেছে তোরাহতে। পরে বাইবেলে এ নামটির কিছুটা পরিবর্তন হয়ে আরারাত রূপ ধারণ করে। এছাড়া ঐতিহাসিক এই পর্বতেই নুহের মহাপ্লাবন কালীন নুহের নৌকা সংরক্ষিত আছে বলে বিশ্বাস প্রচলিত আছে। এ নিয়ে এখন পর্যন্ত বিস্তর অভিযান এবং গবেষণা চালান হয়েছে। এটি একটি সুপ্ত আগ্নেয়গিরি। এখানে সর্বশেষ অগ্ন্যুৎপাত হয়েছিল ২ জুন ১৮৪০ সালে।
ক্রিস্টোফার রিভ

ক্রিস্টোফার ডোলিয়ের রিভ (; ২৫ সেপ্টেম্বর ১৯৫২ - ১০ অক্টোবর ২০০৪) ছিলেন একজন মার্কিন অভিনেতা, চিত্রনাট্যকার ও পরিচালক। তিনি ডিসি কমিকের সুপারহিরো সুপারম্যান চরিত্রে অভিনয় করে খ্যাতি অর্জন করেন। এই ফ্র্যাঞ্চাইজির প্রথম চলচ্চিত্র "সুপারম্যান" (১৯৭৮)-এ অভিনয় করে তিনি সবচেয়ে সম্ভাবনাময় নবাগত বিভাগে বাফটা পুরস্কার অর্জন করেন।
রিভ অভিনীত কয়েকটি সমাদৃত চলচ্চিত্র হল "দ্য বস্টোনিয়ান্স" (১৯৮৪), "স্ট্রিট স্মার্ট" (১৯৮৭), ও "দ্য রিমেইন্স অব দ্য ডে" (১৯৯৩)। তিনি "রিয়ার উইন্ডো" চলচ্চিত্রের টেলিভিশন রূপে (১৯৯৮) অভিনয় করে একটি স্ক্রিন অ্যাক্টরস গিল্ড পুরস্কার ও গোল্ডেন গ্লোব পুরস্কারের মনোনয়ন লাভ করেন।
ডিন কেইন

ডিন কেইন (Dean Cain) (জন্ম জুলাই ৩১, ১৯৬৬) একজন মার্কিন টিভি উপস্থাপক, লেখক, চলচ্চিত্র অভিনেতা ও প্রযোজক। সুপারম্যান চরিত্রে অভিনয় করে তিনি দর্শক জনপ্রিয়তা অর্জন করেন।
দ্য ফল গাই

দ্য ফল গাই (The Fall Guy) আশির দশকে নির্মিত জনপ্রিয় মার্কিন টেলিভিশন সিরিজ। মুখ্য ভূমিকায় অভিনয় করেন লী মেজর্স।
এই সিরিজটি আগে বিটিভি রাত ৮ঃ০০ থেকে ৯ঃ০০ পর্যন্ত দেখাতো।
ফল্টি টাওয়ার্স

ফল্টি টাওয়ার্স (Fawlty Towers) সত্তুরের দশকে নির্মিত এক অতি জনপ্রিয় ব্রিটিশ টেলিভিশন সিরিজ। হাস্য-রসাত্মক কমেডির অন্যতম শ্রেষ্ঠ উদাহরণ হিসেবে এটি টিভি ইতিহাসে এক বিশেষ স্থান অধিকার করে আছে। মূল চরিত্রের নাম বেসিল ফল্টি, তিনি একজন হোটেল মালিক। বেসিল-এর ভূমিকায় অভিনয় করেন খ্যাতিমান ইংরেজ কমিক অভিনেতা জন ক্লিজ।
জন ক্লিজ অভিনীত ব্যাসিল ফল্টি চরিত্রটি কঠোর ও উন্নাসিক মনুষ্যদ্বেষী যে নিজেকে উচ্চতর সামাজিক শ্রেণিতে বিদ্যমান রাখতে বদ্ধপরিকর। সে মনে করে একটি সফল হোটেল চালানোর মধ্য দিয়ে সে উচ্চ শ্রেণিতে অবস্থান করতে পারবে, ফলে তার কাজের স্বার্থে সে যেসব লোকদের ঘৃণা করে তাদের সাথে নম্র ব্যবহার করতে হয়।
প্রুনেলা স্কেলস অভিনীত সাইবিল ফল্টি হল ব্যাসিলের স্ত্রী। পরিশ্রমী ও সুন্দর দেহবল্লভের অধিকারী সাইবিল উজ্জ্বল ফেব্রিকের আঁটসাঁট স্কার্ট-স্যুট এবং চুলের পিন ও পরচুলা ব্যবহার করে সবসময় চুলকে খাঁড়া করে রাখেন যার জন্য তাকে প্রায়ই কার্লার ব্যবহার করতে হয়। সে হোটেলটি ব্যাসিলের চেয়েও ভালোভাবে পরিচালনা করতে পারে এবং যখন সে দুরুহ অতিথিদের ব্যবস্থাপনা করে তখন ব্যাসিল তার থেকে দূরে থাকে।
কনি বুথ অভিনীত পলি শেরম্যান হলেন হোটলের খাবার পরিবেশক ও হোটেলের সহকারী। সে কর্মচারীদের মধ্যে সবচেয়ে দক্ষ এবং দুরুহ মূহুর্তে শান্তির বার্তা এনে দেয়। 
অ্যান্ড্রু স্যাকস অভিনীত ম্যানুয়েল হলেন হোটলের খাবার পরিবেশক। সে বার্সেলোনা থেকে আগত বিশৃঙ্খল ও হতভম্ব স্পেনীয় যার ইংরেজি ভাষা ও রীতিনীতি নিয়ে জানাশোনা কম। তার মনিব তাকে প্রায়ই বকাঝকা ও মারধোর করেন।
ম্যাকগাইভার

ম্যাকগাইভার একটি অত্যন্ত জনপ্রিয় মার্কিন টিভি সিরিজ যা ২৯শে সেপ্টেম্বর, ১৯৮৫ থেকে ২১শে মে, ১৯৯২ পর্যন্ত এবিসি-তে প্রচারিত হয়। সিরিজটির নায়ক এংগাস "ম্যাক" ম্যাকগাইভার অত্যন্ত বুদ্ধিমান ও নানা কৌশলে পারদর্শী একজন প্রাক্তন সিক্রেট এজেন্ট। ম্যাকগাইভারের ভূমিকায় অভিনয় করেন রিচার্ড ডিন অ্যান্ডারসন। ম্যাকগাইভারের অধিকাংশ কৌশল থাকতো বিজ্ঞানের বিভিন্ন সূত্রের ভিত্তিতে, কখনও রসায়নের, কখনও পদার্থবিদ্যার। মার্কিন টেলিভিশনের পাশাপাশি আরো বিভিন্ন দেশে এই টিভি সিরিজ জনপ্রিয়তা পায়। দক্ষিণ এশিয়ার দেশ বাংলাদেশেও এই সিরিজ মূল ইংরেজি ভাষাতেই তুমুল জনপ্রিয় ছিল, যার প্রেক্ষিতে ২০১০ খ্রিষ্টাব্দ থেকে বাংলায় ডাব করে তা পুনরায় সম্প্রচারের উদ্যোগ গৃহীত এবং তা বিটিভিতে প্রচারিত হয় (প্রেক্ষিত ২০১১)।
ম্যাডেলিন অলব্রাইট

ম্যাডেলিন অলব্রাইট (Madeleine Albright) (১৯৩৭ - ২৪ মার্চ ২০২২) মার্কিন যুক্তরাষ্ট্রের প্রাক্তন পররাষ্ট্রমন্ত্রী (Secretary of State)। তিনি প্রথম মহিলা যিনি এই পদে নিযুক্ত হন। ইতঃপূর্বে তিনি জাতিসংঘে যুক্তরাষ্ট্রের দূত হিসেবেও নিযুক্ত ছিলেন।
১৯৩৭ সালে তৎকালীন চেকোস্লোভাকিয়ার প্রাগে জন্মগ্রহণ করেন অলব্রাইট। তিনি ছিলেন চেকোস্লোভাকিয়ার এক কূটনীতিকের কন্যা। ১৯৩৯ সালে নাৎসী জার্মানি তার দেশ দখল করার পর তার পিতাকে জোরপূর্বক নির্বাসনে পাঠানো হয়েছিল। ১৯৪৮ সালে যুক্তরাষ্ট্রে পাড়ি জমান অলব্রাইট। একই বছর তার পরিবারও রাজনৈতিক আশ্রয় চেয়ে আবেদন করে। তিনি ১৯৯৭ সালে সাবেক প্রেসিডেন্ট বিল ক্লিনটনের সরকারে পররাষ্ট্রমন্ত্রী হিসেবে দায়িত্ব লাভ করেন। যুক্তরাষ্ট্রের ইতিহাসে প্রথম নারী পররাষ্ট্রমন্ত্রী ছিলেন তিনি। তাকে বলা হয় ‘চ্যাপিয়ন অব ডেমোক্রেসি’। তিনি কসোভোতে জাতি নিধন বন্ধে অবদান রেখেছিলেন।
অলব্রাইট ১৯৫৯ সালে শিকাগোর মেডিল-প্যাটারসন সংবাদপত্র পরিবারের উত্তরসুরি সাংবাদিক জোসেফ অলব্রাইটকে বিয়ে করেন। তাদের তিনটি কন্যা। ১৯৮৩ সালে তাদের বিবাহবিচ্ছেদ হয়।
রবার্ট ম্যাকনামারা

রবার্ট স্ট্রেঞ্জ ম্যাক্‌নামারা (জন্ম জুন ৯, ১৯১৬-মৃত্যু জুলাই ৬, ২০০৯) ১৯৬১ সাল থেকে ১৯৬৮ সাল পর্যন্ত মার্কিন যুক্তরাষ্ট্রের প্রতিরক্ষামন্ত্রী হিসেবে দায়িত্ব পালন করেন। পরবর্তীকালে তিনি বিশ্বব্যাংকের প্রধান হিসেবেও নিযুক্ত ছিলেন।
প্রতিরক্ষামন্ত্রী হিসাবে দায়িত্বপালনকালে তিনি ভিয়েতনামের যুদ্ধে যুক্তরাষ্ট্রের অংশগ্রহণ সংক্রান্ত নীতিনির্ধারণে বিশেষ গুরুত্বপূর্ণ ভূমিকা রেখেছেন। .
১৯৬৮ হতে ১৯৮১ পর্যন্ত তিনি বিশ্বব্যাংকের সভাপতি হিসাবে কাজ করেন।
সরকারী পদ গ্রহণের পূর্বে ম্যাকনামারা প্রতিশ্রুতিশীল তরুণ কর্মকর্তা হিসাবে ফোর্ড মোটর কোম্পানিকে দ্বিতীয় বিশ্বযুদ্ধপরবর্তী সময়ে পুনর্গঠন করতে সাহায্য করেন। প্রতিরক্ষামন্ত্রীর দায়িত্ব গ্রহণের পূর্বে তিনি অল্প সময়ের জন্য ফোর্ড মোটর কোম্পানির প্রেসিডেন্ট হিসাবে কাজ করেন।
নিউ জার্সি

নিউ জার্সি () মার্কিন যুক্তরাষ্ট্রের একটি অঙ্গরাজ্য। প্রথম যে তেরোটি অঙ্গরাজ্যের সমন্বয়ে যুক্তরাষ্ট্র গঠিত হয়, নিউ জার্সি তার অন্যতম।
উত্তর এবং পূর্ব দিকে নিউ ইয়র্ক রাজ্যের সীমানা; পূর্ব, দক্ষিণ-পূর্ব এবং দক্ষিণে আটলান্টিক মহাসাগর; ডেলাওয়্যার নদী এবং পেনসিলভেনিয়া পশ্চিমে এবং ডেলাওয়্যার বে এবং ডেলাওয়্যার রাজ্য দক্ষিণ-পশ্চিমের সীমানা। নিউ জার্সি আয়তন অনুসারে চতুর্থ-ক্ষুদ্রতম রাজ্য তবে একাদশতম সর্বাধিক জনবহুল, ১৯৮৮ সালে ৮,৮৮২,১৯০ জন বাসিন্দা এবং ৮,৭২২.৫৮ বর্গমাইলের আয়তন। এটি ৫০ মার্কিন যুক্তরাষ্ট্রের সর্বাধিক ঘনবসতিপূর্ণ এবং এর বৃহত্তম শহরটি নিউয়ার্ক। নিউ জার্সির একমাত্র কাউন্টি ছাড়াও নিউ ইয়র্ক সিটি বা ফিলাডেলফিয়ার সম্মিলিত পরিসংখ্যানগত অঞ্চলে রয়েছে। নিউ জার্সিটি ২০১৭ সালে মধ্যম পরিবারের আয়ের দিক থেকে দ্বিতীয় ধনীতম আমেরিকার রাজ্য ছিল ।
উপকূলের কাছে লেনাপের মতো ঐতিহাসিক উপজাতিদের নিউ জার্সিতে আদিবাসী আমেরিকানদের ২,৮০০ বছরেরও বেশি সময় ধরে বসত ছিল। ১৭ শতকের গোড়ার দিকে, ডাচ এবং সুইডিশরা রাজ্যে প্রথম ইউরোপীয় বসতি স্থাপন করেছিল। পরবর্তীকালে ইংরেজরা চ্যানেল দ্বীপপুঞ্জের বৃহত্তম "জার্সির" নামানুসারে নিউ জার্সি প্রদেশটির নামকরণ করে এবং স্ট্রাটনের স্যার জর্জ কার্টেরেট এবং জন বার্কলেকে, উপনিবেশ হিসাবে এই অঞ্চলটির নিয়ন্ত্রণ দখল করে। অষ্টাদশ শতাব্দীতে আমেরিকার বিপ্লব যুদ্ধের সময় নিউ জার্সি বেশ কয়েকটি গুরুত্বপূর্ণ লড়াইয়ের জায়গা ছিল। উনিশ শতকে, কেমডেন, পেটারসন, নিউয়ার্ক, ট্রেন্টন, জার্সি সিটি এবং এলিজাবেথ ("বিগ সিক্স" নামে পরিচিত) শহরগুলিতে কারখানাগুলি শিল্প বিপ্লব চালিত করতে সহায়তা করেছিল। উত্তর-পূর্বে বোস্টন এবং নিউ ইয়র্ক সিটি এবং দক্ষিণ-পশ্চিমে ফিলাডেলফিয়া, বাল্টিমোর এবং ওয়াশিংটন ডিসির মধ্যবর্তী অঞ্চলে নিউ জার্সির ভৌগোলিক অবস্থানটি দ্বিতীয়ার্ধে শহরতলির প্রক্রিয়াটির মাধ্যমে তার দ্রুত বর্ধনকে আরও বাড়িয়ে তোলে ২০ শতকের। একবিংশ শতাব্দীর শুরুতে, এই শহরতলিকরণটি ২০০৮ সাল থেকে নিউ জার্সির সাংস্কৃতিকভাবে বিভিন্ন জনবসতি একীকরণের সাথে সাথে রাজ্যের আরও নগর বিন্যাসের দিকে ফিরিয়ে আনতে শুরু করে, শহরগুলির বাসস্থান শহর যাত্রী রেল স্টেশনগুলিতে আরও বেশি অটোমোবাইল-ভিত্তিক শহরতলির জনসংখ্যা বৃদ্ধিকে ছাড়িয়ে যায়। ২০১৮ সালে, নিউ জার্সিতে সমস্ত মার্কিন যুক্তরাষ্ট্রের রাজ্যের মধ্যে মাথাপিছু সর্বোচ্চ সংখ্যক কোটিপতি ছিল । নিউ জার্সির পাবলিক স্কুল ব্যবস্থা ধারাবাহিকভাবে সমস্ত পঞ্চাশ মার্কিন যুক্তরাষ্ট্রের রাজ্যের শীর্ষে বা তার কাছাকাছি রয়েছে।
দক্ষিণ ক্যারোলাইনা

সাউথ ক্যারোলাইনা মার্কিন যুক্তরাষ্ট্রের একটি অঙ্গরাজ্য। প্রথম যে তেরোটি অঙ্গরাজ্যের সমন্বয়ে যুক্তরাষ্ট্র গঠিত হয়, সাউথ ক্যারোলাইনা তার অন্যতম।
রোড আইল্যান্ড

রোড আইল্যান্ড (ইংরেজিতে Rhode Island, পূর্ণ নাম রোড আইল্যান্ড State of Rhode Island ) মার্কিন যুক্তরাষ্ট্রের ক্ষুদ্রতম অঙ্গরাজ্য। প্রভিডেন্স (Providence) এর রাজধানী ও বৃহত্তম শহর। প্রথম যে তেরোটি অঙ্গরাজ্যের সমন্বয়ে যুক্তরাষ্ট্র গঠিত হয়, রোড আয়ল্যান্ড তার অন্যতম।
সার্বভৌম রাষ্ট্রের তালিকা

এটি একটি সার্বভৌম রাষ্ট্রসমূহের তালিকা যা সারাবিশ্বের রাষ্ট্রসমূহের রাজনৈতিক অবস্থান ও সার্বভৌমত্বের স্বীকৃতির ওপর তথ্যসহ তাদের একটি সংক্ষিপ্ত চিত্র তুলে ধরে|
তালিকাটিতে ২০৬টি দেশ লিপিভুক্ত আছে| দেশগুলো বিভক্ত করা হয়েছে দুটি পদ্ধতির ব্যবহার করে:
এমন একটি তালিকা তৈরি করা একটি দুরূহ ও বিতর্কিত প্রক্রিয়া যেহেতু এমন কোনো সংজ্ঞা নেই যা জাতিগোষ্ঠীর ওপর রাষ্ট্রত্বের মানদণ্ড বিষয়ে বাধ্যবাধকতা আরোপ করে| এই তালিকাটির বিষয়বস্তু নির্ধারণে ব্যবহৃত মানদণ্ড সম্পর্কে অতিরিক্ত তথ্যের জন্যে অনুগ্রহ করে নিচের অন্তর্ভুক্ত করার জন্য মানদণ্ড অনুচ্ছেদটি দেখুন|
রাষ্ট্রীয়তার আধিপত্যবাদী আন্তর্জাতিক আইন মানা হচ্ছে রাষ্ট্রীয়তার ঘোষণামূলক তত্ত্ব, যা রাষ্ট্রকে আন্তর্জাতিক আইনের একজন ব্যক্তি হিসাবে সংজ্ঞায়িত করে। যদি নিম্নলিখিত যোগ্যতার অধিকারী হয়: (ক) স্থায়ী জনসংখ্যা; (খ) একটি নির্ধারিত অঞ্চল; ( গ) সরকার এবং (ঘ) অন্যান্য রাজ্যের সাথে সম্পর্ক স্থাপনের ক্ষমতা। " রাষ্ট্রীয়তার মানদণ্ড হিসাবে স্বীকৃতিটি যে ডিগ্রিটিতে অন্তর্ভুক্ত করা উচিত সে বিষয়ে বিতর্ক বিদ্যমান। রাজ্যত্বের ঘোষণামূলক তত্ত্ব, যার একটি উদাহরণ মন্টেভিডিও কনভেনশনে পাওয়া যায়, যুক্তি দেখায় যে রাষ্ট্রীয়তা নিখুঁতভাবে উদ্দেশ্য এবং অন্য রাজ্যগুলির দ্বারা রাষ্ট্রের স্বীকৃতি অপ্রাসঙ্গিক। বর্ণালীটির অপর প্রান্তে, রাষ্ট্রক্ষেত্রের গঠনমূলক তত্ত্বটি কেবলমাত্র রাষ্ট্রকে আন্তর্জাতিক আইনের আওতায় ব্যক্তিরূপে সংজ্ঞায়িত করে কেবল যদি তা অন্য রাজ্যগুলির দ্বারা সার্বভৌম হিসাবে স্বীকৃত হয়। এই তালিকার উদ্দেশ্যে, অন্তর্ভুক্ত সমস্ত রাজ্য যে হয়:
(ক) স্বাধীনতা ঘোষণা করেছে এবং প্রায়শই স্থায়ী জনবহুল অঞ্চলগুলির নিয়ন্ত্রণ হিসাবে বিবেচিত হয়
বা
(খ) কমপক্ষে অন্য একটি সার্বভৌম রাষ্ট্রের দ্বারা সার্বভৌম রাষ্ট্র হিসাবে স্বীকৃত
মনে রাখবেন যে কিছু ক্ষেত্রে প্রথম দফার ব্যাখ্যার উপর মতামতের একটি বিভ্রান্তি রয়েছে, এবং কোনও সত্তা এটি বিতর্কিত কিনা তা সন্তুষ্ট কিনা।
উপরের মানদণ্ডের ভিত্তিতে, এই তালিকায় নিম্নলিখিত 206 সত্তা অন্তর্ভুক্ত রয়েছে:
কমপক্ষে একটি জাতিসংঘের সদস্য রাষ্ট্র দ্বারা স্বীকৃত ২০৩ টি রাষ্ট্র
দুটি রাজ্য যা স্থায়ীভাবে জনবহুল অঞ্চল নিয়ন্ত্রণ করে এবং কেবল জাতিসংঘের অ-সদস্য সদস্যদের দ্বারা স্বীকৃত: নাগর্নো-কারাবাখ প্রজাতন্ত্র, ট্রান্সনিস্ট্রিয়া
এমন একটি রাষ্ট্র যা স্থায়ীভাবে জনবহুল অঞ্চল নিয়ন্ত্রণ করে এবং অন্য কোনও রাষ্ট্রের দ্বারা স্বীকৃত নয়: সোমালিল্যান্ড
আবখাজিয়া

আবখাজিয়া (আবখাজ ভাষায়: Аҧсны; জর্জীয় ভাষায়: აფხაზეთი; রুশ ভাষায়: Абха́зия) ককেসাস পর্বতমালার পাদদেশে অবস্থিত আইনত একটি স্বায়ত্বশাসিত প্রশাসনিক অঞ্চল এবং কার্যত একটি স্বাধীন প্রজাতন্ত্র। তবে এটি এখনও স্বাধীন রাষ্ট্র হিসেবে আন্তর্জাতিক স্বীকৃতি পায়নি। অঞ্চলটি কৃষ্ণ সাগরের পূর্ব উপকূলে জর্জিয়ার সীমান্তের অভ্যন্তরে অবস্থিত; উত্তরে এটি রাশিয়ার সাথে সীমান্ত গঠন করেছে। এর রাজধানী সুখুমি।
আবখাজিয়া জর্জিয়ার অভ্যন্তরে একটি স্বায়ত্বশাসিত সোভিয়েত প্রজাতন্ত্র হিসেবে সোভিয়েত ইউনিয়নের অংশ ছিল। ১৯৯১ সালের আগস্টে এটি জর্জিয়ার অংশ হিসেবে স্বাধীনতা লাভ করে। কিন্তু আবখাজিয়ার মুসলিম (মোট জনসংখ্যার ১৭.৮% ) এবং রুশ (১৪.৩%) সংখ্যালঘু সম্প্রদায় দুইটি এই বন্দোবস্তের পক্ষে ছিল না। প্রতিবেশী স্বায়ত্ত্বশাসিত প্রজাতন্ত্র চেচনিয়ার মুসলিম স্বেচ্ছাসেবকদের সহায়তায় আবখাজিয়ার জর্জিয়া-বিরোধীরা জর্জিয়ার সেনাবাহিনীকে প্রতিহত করতে সক্ষম হয়। তারা আবখাজিয়ার সম্পূর্ণ নিয়ন্ত্রণ হাতে নেয় এবং বলপ্রয়োগের মাধ্যমে আবখাজিয়ায় বসবাসরত সংখ্যাগুরু জর্জীয় জনগোষ্ঠীকে (৪৫%) সেখান থেকে বিতাড়িত করতে সক্ষম হয়। ১৯৯৪ সাল নাগাদ আবখাজিয়াতে জর্জীয় লোক তেমন অবশিষ্ট ছিল না। জর্জিয়া পরাজয় স্বীকার করে এবং আবখাজিয়াকে সম্পূর্ণ স্বায়ত্বশাসন দেয়ার ব্যাপারে আলোচনা শুরু হয়।
বর্তমানে আবখাজিয়া একটি দ্বৈত শাসন চলছে। এখানকার ৮৩% এলাকা রুশ মদদ নিয়ে বিচ্ছিন্নতাবাদী আবখাজ সরকার শাসন করছে; এদের সদর দফতর সুখুমিতে অবস্থিত। উত্তর আবখাজিয়াতে প্রায় ১৭% এলাকায় জর্জীয় সরকারকে প্রতিনিধিত্বকারী একটি প্রাদেশিক সরকার শাসন করছে; এদের সদর দফতর কোদোরি উপত্যকায় অবস্থিত। বর্তমানে অঞ্চলটির ভবিষ্যত নিয়ে জর্জিয়া ও রাশিয়ার মধ্যে দ্বন্দ্ব্ব্ব চলছে।
বার্বাডোস

বার্বাডোস () ক্যারিবীয় সাগরে ক্যারিবীয় দ্বীপপুঞ্জের একটি দ্বীপ রাষ্ট্র। ক্যারিবীয় সাগরের দ্বীপগুলির মধ্যে এটি সবচেয়ে পূর্বে অবস্থিত। বার্বাডোস প্রায় তিন শতাব্দী ধরে একটি ব্রিটিশ উপনিবেশ ছিল। ১৯৬৬ সালে এটি যুক্তরাজ্যের কাছ থেকে স্বাধীনতা লাভ করে। অ্যাংলিকান গির্জা থেকে শুরু করে জাতীয় খেলা ক্রিকেট পর্যন্ত দেশটির সর্বত্র ব্রিটিশ ঐতিহ্যের ছাপ সুস্পষ্ট। বার্বাডোসের বর্তমান অধিবাসীদের বেশির ভাগই চিনির প্ল্যান্টেশনে কাজ করানোর জন্য নিয়ে আসা আফ্রিকান দাসদের বংশধর। দক্ষিণ-পশ্চিম উপকূলে অবস্থিত ব্রিজটাউন দেশটির বৃহত্তম শহর, প্রধান বন্দর ও রাজধানী।
বার্বাডোসের শুভ্র বালুর সৈকত ও দ্বীপের চারদিক ঘিরে থাকা প্রবাল প্রাচীর বিখ্যাত। বহু বছর ধরে আখ ছিল অর্থনীতির প্রধান পণ্য। ১৯৭০-এর দশকে পর্যটন শিল্প প্রধান শিল্পে পরিণত হয়। দ্বীপটি এই অঞ্চলের সবচেয়ে জনপ্রিয় পর্যটক গন্তব্যস্থলের একটি। দ্বীপের সরকার বার্বাডোসলে অফশোর ব্যাংকিং এবং তথ্যপ্রযুক্তির একটি কেন্দ্র হিসেবে গড়ে তুলেছেন।
প্রত্নতাত্ত্বিক প্রমাণ থেকে জানা যায় যে মানুষ সম্ভবত 1600 খ্রিস্টপূর্বাব্দে দ্বীপটিতে প্রথম বসতি বা পরিদর্শন করেছিল।
কোন ইউরোপীয় জাতি বার্বাডোসে প্রথম এসেছিল তা অনিশ্চিত, যা সম্ভবত ১৫ শতক বা ১৬ শতকের কোন এক সময়ে হয়েছিল।
রাষ্ট্রের প্রধান হলেন বার্বাডোসের রাষ্ট্রপতি - বর্তমানে সান্দ্রা ম্যাসন - বার্বাডোসের সংসদ দ্বারা চার বছরের মেয়াদের জন্য নির্বাচিত, এবং বার্বাডোসের প্রধানমন্ত্রী , যিনি সরকার প্রধান , দ্বারা বার্বাডিয়ান রাজ্যের বিষয়ে পরামর্শ দেন । সংসদের নিম্নকক্ষ, হাউস অফ অ্যাসেম্বলির মধ্যে 30 জন প্রতিনিধি রয়েছেন। সিনেটে , পার্লামেন্টের উচ্চকক্ষে 21 জন সিনেটর রয়েছে।
বার্বাডোস একটি দ্বি-দলীয় ব্যবস্থা হিসাবে কাজ করে । প্রভাবশালী রাজনৈতিক দলগুলি হল ডেমোক্রেটিক লেবার পার্টি এবং বর্তমান বার্বাডোস লেবার পার্টি ।
বার্বাডোস 11টি প্যারিশে বিভক্ত
মাথাপিছু জিডিপি (গ্রস ডোমেস্টিক প্রোডাক্ট) এর পরিপ্রেক্ষিতে বার্বাডোস হল বিশ্বের 52 তম ধনী দেশ।
বার্বাডোসের বর্তমান জনসংখ্যা ২৮৭,৪৩২(২৭/০৭/২০২০-সর্বশেষ হালনাগাদ অনুযায়ী)।প্রতি বর্গ কিলোমিটার এলাকায় বাস করেন ৬৬৮ জন। (উৎসঃ https://www.worldometers.info/world-population/barbados-population/)
ব্রিটিশ ঔপনিবেশিক ঐতিহ্যের অন্যান্য ক্যারিবীয় দেশগুলির মতো, দ্বীপে ক্রিকেট খুবই জনপ্রিয়। ওয়েস্ট ইন্ডিজ ক্রিকেট দলে সাধারণত অনেক বার্বাডিয়ান খেলোয়াড় থাকে। বেশ কয়েকটি প্রস্তুতি ম্যাচ এবং ছয়টি "সুপার এইট" ম্যাচ ছাড়াও, দেশটি 2007 সালের ক্রিকেট বিশ্বকাপের ফাইনাল আয়োজন করেছিল কেনসিংটন ওভাল-এ । বার্বাডোস স্যার গারফিল্ড সোবার্স , স্যার ফ্রাঙ্ক ওয়ারেল , স্যার ক্লাইড ওয়ালকট , স্যার এভারটন উইকস , গর্ডন গ্রিনিজ , ওয়েস হল , চার্লি গ্রিফিথ , জোয়েল গার্নার , ডেসমন্ড হেইনস সহ অনেক মহান ক্রিকেটার তৈরি করেছে ।ম্যালকম মার্শাল ।
বেনিন

বেনিন (ফরাসি: Bénin "বেনিন্‌") পশ্চিম আফ্রিকার একটি প্রজাতান্ত্রিক রাষ্ট্র। এর পূর্ব নাম ছিল দাহোমি। গিনি উপসাগরে দেশটির প্রায় ১২১ কিমি দীর্ঘ তটরেখা বিদ্যমান। কীলক আকারের দেশটি উত্তর দিকে আফ্রিকার অভ্যন্তরে প্রায় ৬৭০ কিলোমিটার প্রবেশ করেছে। এটি আফ্রিকার ক্ষুদ্রতর দেশগুলির একটি।বেনিনের রাজধানী হচ্ছে পোর্টো-নোভো(নতুন বন্দর),যা একটি পর্তুগিজ শব্দগুচ্ছ
বেনিনের জলবায়ু ক্রান্তীয়। এর অর্থনীতি কৃষিভিত্তিক। দেশের বেশির ভাগ কৃষক দিনমজুরি করেন। ১৯৯০-এর দশকে বেনিনের অর্থনৈতিক উন্নতি ঘটলেও এটি আফ্রিকার দরিদ্রতম দেশগুলির একটি।
বেনিনে বিভিন্ন জাতের লোকের বাস। এদের ফন, ইয়োরুবা, ও আজা জাতির লোক সংখ্যাগরিষ্ঠ। ফরাসি ভাষা দেশটির সরকারি ভাষা। তবে ফন এবং অন্যান্য আফ্রিকান ভাষা বহুল প্রচলিত।
১৮৯৯ সাল থেকে বেনিন ফরাসি পশ্চিম আফ্রিকার অংশ হিসেবে একটি ফরাসি উপনিবেশ ছিল। ১৯৬০ সালে দাহোমি নামে এটি স্বাধীনতা লাভ করে। দাহোমি ১৮শ ও ১৯শ শতকে আফ্রিকার একটি বড় রাজ্য ছিল, যার কেন্দ্র ছিল বেনিন।
স্বাধীনতা লাভের পর অনেকগুলি সামরিক শাসক দেশটি শাসন করেন। ১৯৭২ সালে একটি মার্ক্সবাদী সরকার ক্ষমতায় আসে। ১৯৭৫ সালে দেশটির নাম বদলে গণপ্রজাতন্ত্রী বেনিন করা হয়। ১৯৮০র দশকে অর্থনৈতিক সমস্যায় জর্জরিত বেনিন পশ্চিমের দেশগুলির কাছে সাহায্য চায়। ১৯৮৯ সালে সরকার মার্কসবাদ পরিত্যাগ করে। ১৯৯০ সালে নতুন সংবিধান পাস করা হয় ও গণতান্ত্রিক সংস্কার সাধন করা হয়। বর্তমানে বেনিন একটি রাষ্ট্রপতিশাসিত সরকারব্যবস্থা; রাষ্ট্রপতি জনগণের ভোটে নির্বাচিত হন।
ঔপনিবেশিক সময়ে এবং স্বাধীনতার অব্যবহিত পরে এই দেশটির নাম ছিলো দাহোমি। ১৯৭৫ সালের ৩০শে নভেম্বর তারিখে দেশটির নাম পালটে বেনিন রাখা হয়। এই নামটি এসেছে এই দেশের তীরের কাছের বেনিন উপসাগর থেকে, যার নাম আবার এসেছিলো বেনিন রাজ্য হতে।
নতুন নাম বেনিন বেছে নেয়া হয় নিরপেক্ষতার খাতিরে। দাহোমি নামটি এসেছিলো দাহোমি রাজ্য হতে, যা দেশটির দক্ষিণের এক-তৃতীয়াংশ এলাকা জুড়ে ছিলো। কাজেই উত্তর-পশ্চিমের রাজ্য আতাকোরা কিংবা উত্তর পূর্বের রাজ্য বোর্গুর কোনো নিদর্শন দেশের নামে ছিলো না। সেজন্য দেশটির নাম রাখা হয় বেনিন।
বেনিনে জনসংখ্যা ১১,৩৯৬,৩৮০ (২০১৭)
গোপালগঞ্জ জেলা

গোপালগঞ্জ জেলা বাংলাদেশ এর ঢাকা বিভাগের দক্ষিণ পশ্চিমাঞ্চলের একটি শহর বা প্রশাসনিক অঞ্চল। এটি রাজধানী ঢাকা ১২৭ কিলোমিটার দক্ষিণ-পশ্চিমে মধুমতি নদীর তীরের অবস্থিত। এর আয়তন প্রায় ১৪৬৮.৭৪ বর্গকিলোমিটার এবং জনসংখ্যা প্রায় ১১,৭২,৪১৫ জন। গোপালগঞ্জ হলো এই জেলার প্রধান ও জেলাসদর শহর। শহরটি ক শ্রেণীর পৌরসভা হিসেবে তালিকাভুক্ত। গোপালগঞ্জ মিউনিসিপিলিটি কমিটি ১৯৬৫ সালে প্রতিষ্ঠিত হয়েছিলো। রেলপথের সাথে সংযুক্ত থাকলেও শহরের যোগাযোগের প্রধান উপায় সড়ক পথ। শহরটি সমুদ্র সমতল থেকে ৯ মিটার উচ্চতায় অবস্থিত। এই জেলার উত্তরে ফরিদপুর জেলা, দক্ষিণে পিরোজপুর জেলা ও বাগেরহাট জেলা, পূর্বে মাদারীপুর জেলা ও বরিশাল জেলা, পশ্চিমে নড়াইল জেলা। যশোর বিমানবন্দর, গোপালগঞ্জের সবচেয়ে নিকটবর্তী আভ্যন্তরীণ বিমানবন্দর। গোপালগঞ্জ এর আবহাওয়া গরম ও আর্দ্র জলবায়ু বিশিষ্ট। জেলাটিতে গোপালগঞ্জ বিজ্ঞান ও প্রযুক্তি বিশ্ববিদ্যালয়সহ বেশকিছু উচ্চ শিক্ষা প্রতিষ্ঠান রয়েছে।
ব্রিটিশ ঔপনিবেশিক শাসনের সময় পূর্ববঙ্গের (বর্তমান বাংলাদেশের) তৎকালীন ফরিদপুর জেলার একটি মহকুমা ছিলো গোপালগঞ্জ জেলা। এই গোপালগঞ্জ জেলা এক সময় রাজগঞ্জ নামেও পরিচিত ছিল।
গোপালগঞ্জ অঞ্চলটি মাকিমপুর ষ্টেটের জমিদার রানী রাসমনির দায়িত্বে ছিল। তিনি এক জেলে কন্যা ছিলেন।সিপাই বিদ্রোহের সময়, তিনি একদিন এক ইংরেজ সাহেবের প্রাণ রক্ষা করেন। পরবর্তীতে তারই পুরস্কার স্বরূপ ইংরেজরা তাকে সম্পূর্ণ মাকিমপুর অঞ্চল দিয়ে দেন। রানী রাসমনির নাতি ছিলেন গোপাল। ধারণা করা হয় সেই গোপালের নামানুসারে রাজগঞ্জের নাম হয় গোপালগঞ্জ।
বাংলাদেশের দক্ষিণ পশ্চিমাংশে মধুমতি নদী বিধৌত একটি জেলা। ঢাকা বিভাগের অন্তর্গত ১৩টি জেলার একটির নাম গোপালগঞ্জ। এই জেলা ২৩°৩৬' উত্তর অক্ষাংশে এবং ৮৯°৫১' পূর্ব দ্রাঘিমাংশের মধ্যে অবস্থিত। বর্তমানে সমুদ্রপৃষ্ট থেকে এর গড় উচ্চতা ৪৬ ফুট। এ জেলার উত্তরে ফরিদপুর জেলা, দক্ষিণে পিরোজপুর জেলা ও বাগেরহাট জেলা, পূর্বে মাদারীপুর জেলা ও বরিশাল জেলা, পশ্চিমে নড়াইল জেলা। এ জেলার পূর্ব সীমানার খাটরা গ্রামের অধিবাসী হিন্দু ধর্মালম্বীরাই এ অঞ্চলে প্রথমে বসতি স্থাপন করে। ধারণা করা হয়, এটি বল্লাল সেনের আমলের (১১০৯-১১৭৯ খ্রিষ্টাব্দ) ঘটনা। এর আয়তন ১৪৮৯ বর্গ কিলোমিটার। জনসংখ্যা প্রায় ১১ লাখ। নারী-পুরুষের অনুপাত প্রায় সমান সমান। মুসলমান ৭৩.৬২%, হিন্দু ২৫.১৩%, খ্রিষ্টান ১.২০% এবং অন্যান্য ০.০২%। শিক্ষার গড় হার ৫৮.১% ( ২০১১ সালের আদমশুমারি অনুযায়ী)। জনগোষ্ঠীর প্রধান পেশা কৃষি। প্রধান ফসল ধান, পাট, আঁখ ও বাদাম। বিলুপ্তপ্রায় ফসলাদির মধ্যে রয়েছে চিনা, কাউন, আউশ ধান। জেলার প্রধান রপ্তানি ফসল পাট ও তরমুজ। প্রাচীন নির্দেশনাদির মধ্যে আছে চন্দ্রবর্মা ফোর্ট (কোটাল দুর্গ), বহলতলী মসজিদ (১৫৪৩ খ্রিষ্টাব্দ), সেন্ট মথুরনাথ এজি চার্চ, শ্রীধাম ওড়াকান্দির শ্রী হরিমন্দির, ননী ক্ষীরের নবরত্ন মন্দির, কোর্ট মসজিদ, কেন্দ্রীয় কালীবাড়ি, দীঘলিয়া দক্ষিণা কালীবাড়ি ইত্যাদি।
গোপালগঞ্জ জেলা ৫ টি উপজেলা, ৫ টি থানা, ৪টি পৌরসভা ও ৬৮টি ইউনিয়ন নিয়ে গঠিত।
গোপালগঞ্জ জেলায় মোট ৫ টি উপজেলা রয়েছে। উপজেলাগুলো হল:
হাজি খোরশেদ সপ্ত পল্লী উচ্চ বিদ্যালয়, মানিকহার
গোপালগঞ্জ।
.বিডি

.বিডি (.bd) বাংলাদেশের জন্য ইন্টারনেট প্রদত্ত রাষ্ট্রীয় সংকেত এবং ডোমেইন সাফিক্স। বাংলাদেশের ডাক ও টেলিযোগাযোগ মন্ত্রণালয়ের অধীন ডাক ও টেলিযোগাযোগ বোর্ড (বাংলাদেশ টেলিফোন এন্ড টেলিগ্রাফ বোর্ড) ".bd"-র নিবন্ধন ও ব্যবস্থাপনা নিয়ন্ত্রণ করে। বিটিসিএল সরাসরি ".bd"-র অধীন কোন ডোমেইন নিবন্ধন করে না, ডোমেইন নামকে অবশ্যই কোন একটি সাবডোমইন হতে হবে।তবে দেশের জনগণের সেবা দেওয়ার জন্য বাংলাদেশ সরকার mygov.bd নামে একটি ওয়েবসাইট চালু করেছে।
এই মুহূর্তে বিটিসিএল যে সমস্ত উপ ডোমেইনের নিবন্ধন অনুমোদন করে তা হল:
".bd"-র অধীন কোন ডোমেইন নিবন্ধন করতে হলে ডোমেইন নিবন্ধন পোর্টালে একাউন্ট খুলে আবেদন করতে হয়। আবেদন ফরমের সাথে নির্দিষ্ট পরিমাণ ফি জমা দিতে হয়। আবেদন ফরম, ফির অঙ্ক ও অন্যান্য তথ্য বিটিসিএল এর ওয়েব সাইটে পাওয়া যায়। এই মুহূর্তে বিটিসিএল অন্য কোন পক্ষের মাধ্যমে ডোমইন নিবন্ধন করতে দেয় না। .info.bd ছাড়া অন্যান্য গণ ডোমেইন এর মধ্যে নিবন্ধন করতে চাইলে ডেমেইন নামটি জাতীয় পরিচয়পত্র কিংবা ট্রেড লাইসেন্স এর নামের সাথে মিল থাকতে হবে।
নিবন্ধনকৃত ডোমেইনের তথ্য নিয়ে বিটিসিএল একটি হুইজ ডেটাবেস পরিচালনা করে।
কাতল

কাতলা বা কাতল (বৈজ্ঞানিক নাম: Labeo catla) হচ্ছে Cyprinidae পরিবারের "Catla" গণের একটি স্বাদুপানির মাছ। এ মাছ বাংলাদেশ ও ভারতে খুব জনপ্রিয়। এটি বাংলাদেশ ও ভারতের স্থানীয় মাছ।
কাতলা মাছের দেহ মাথা,ধড় এবং লেজ নিয়ে গঠিত। এই মাছের মাথা দেহের অনুপাতে বড় এবং দেহ দৈর্ঘ্যের অনুপাতে বেশ চওড়া এবং দুই পাশ চ্যাপ্টা। আঁশ তুলনামূলকভাবে বড়। মাথা ও পৃষ্ঠ ধূসর, দেহের পাশে রুপালি এবং পেট সাদা। প্রাকৃতিক আবাসে এরা ১.৮০ মিটার লম্বা এবং ওজন ৪৫ কেজি পর্যন্ত হতে পারে।
বাংলাদেশ, ভারত, নেপাল, পাকিস্তান ও মায়ানমার অঞ্চলে বেশি পাওয়া যায়। ভারতের সমুদ্রবেষ্টিত দ্বীপের নদীতে, শ্রীলঙ্কা এবং চীনে এদের অনুপ্রবেশ ঘটেছে। এটি নদী, পুকুর, বিল, হাওর, বাওর ইত্যাদি জলাশয়ের উপরিস্তরে বসবাসকারী মিষ্টি জলের মাছ।
কাতলা মাছ সাধারণত জলাশয়ের মধ্য ও উপরের স্তরে থাকতে পছন্দ করে। এরা সাধারণত প্রাণী প্লাংকটনের তুলনায় উদ্ভিদ প্লাংকটন বেশি খেয়ে থাকে। ক্রাসটেসিয়া, রটিফার, কীটপতঙ্গ, শৈবাল ও অন্যান্য জলজ উদ্ভিদ এদের প্রধান খাবার।
দুই বছরেই এরা প্রাপ্তবয়স্ক হয়ে থাকে। বর্ষাকালে প্লাবিত নদীতে (বিশেষত জলজ উদ্ভিদময় স্থানে) প্রজনন করে থাকে। এক প্রজনন ঋতুতে একটি মা মাছ প্রায় পনের থেকে ছাব্বিশ লক্ষ ডিম দিয়ে থাকে যা মাছের বয়স, দৈর্ঘ্য ও ওজনের এবং ডিম্বাশয়ের দৈর্ঘ্য ও ওজনের উপর নির্ভর করে কমবেশি হতে পারে। বর্তমানে এদের কৃত্রিম পদ্ধতিতে পুকুরে ডিম উৎপাদন করা হয়।
কাতল মাছের চাষ পদ্ধতি খুব সহজ। রুই জাতীয় অন্যান্য মাছের সাথে এই মাছ সহজেই চাষ করা যায়। এই মাছ খুব দ্রুত বৃদ্ধি পায়। গবেষণায় দেখা গেছে এই মাছ মাসে ৭.৫ থেকে ১০ মি.মি. লম্বা হয়। ধানক্ষেতে এদের বৃদ্ধি আরো বেশি। কারণ ধানক্ষেত সংলগ্ন শৈবাল এদের প্রিয় খাদ্য।
ভাজা, ঝোল জনপ্রিয়। মাথা বড় বলে মুড়িঘণ্ট রান্নার জন্য বেশ উপযোগী।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।
নকিয়া

নকিয়া কর্পোরেশন ফিনল্যান্ড ভিত্তিক বহুজাতিক টেলিযোগাযোগ সম্পর্কিত কোম্পানি। এটি পৃথিবীর বৃহত্তম মোবাইল ফোন উৎপাদনকারী প্রতিষ্ঠান। নোকিয়া বহনযোগ্য ইলেক্ট্রনিক ডিভাইস প্রস্তুত করে থাকে, প্রধানত মোবাইল ফোন। ১২০ টি দেশে নকিয়াতে ১,৩২,০০০ এরও বেশি লোক কর্মরত। নকিয়া জিএসএম, সিডিএমএ, ডব্লিউসিডিএমএ সব ধরনের ফোনই প্রস্তুত করে থাকে। এছাড়া সিমেন্সের সাথে যৌথ উদ্যোগে নেটওয়ার্কিং পণ্য তৈরি করে থাকে। নোকিয়া হেলসিংকি, ফ্রাংকফুর্ট এবং নিউইয়র্ক এর স্টক এক্সচেঞ্জে তালিকাভুক্ত একটি তালিকাভুক্ত পাবলিক লিমিটেড কোম্পানি।
২০১১ সাল পর্যন্ত নোকিয়া বিশ্বের সর্ববৃহৎ মোবাইল ফোন উৎপাদনকারী কোম্পানি ছিল। তবে বাজারে টাচস্ক্রিন প্রযুক্তির আবির্ভাবের ফলে নোকিয়া ধীরে ধীরে পিছিয়ে যায়। গুগলের তৈরী এনড্রয়েড অপারেটিং সিস্টেম ব্যবহার না করার ঘোষণায় নোকিয়ার শেয়ারের দাম ৪০ মার্কিন ডলার থেকে পরে মাত্র ২ মার্কিন ডলারে নেমে আসে। নোকিয়ার নিজস্ব অপারেটিং সিস্টেম সিম্বিয়ানের বদলে নোকিয়া মাইক্রোসফটের উইন্ডোজ অপারেটিং সিস্টেম ব্যাবহারের জন্য মাইক্রোসফটের সাথে চুক্তিবদ্ধ হয়। এই সিদ্ধান্তের ফলেও নোকিয়ার বিক্রি আশঙ্কাজনক হারে কমে যায়।
২০১৩ সালের ২ সেপ্টেম্বর মাইক্রোসফট ৭.১৭ বিলিয়ন মার্কিন ডলার বিনিময়ে নোকিয়ার ব্যবসায়িক শাখা কিনে নেওয়ার ইচ্ছা পোষন করে। এই চুক্তি অনুযায়ী নকিয়ার প্রধান নির্বাহী সহ আরও উচ্চ পদস্থ কর্মকর্তারা মাইক্রোসফটে যোগদান করবে।
২০০৫ সাল থেকে নকিয়ার প্রস্তুতকৃত সকল হ্যান্ডসেট বিষাক্ত পলিভিনাইল ক্লোরাইড (পিভিসি) মুক্ত। ২০১০ সাল থেকে নকিয়ার প্রস্তুতকৃত সকল হ্যান্ডসেট ব্রোমিনের যৌগ এবং অ্যান্টিমনি ট্রাইঅক্সাইড থেকে মুক্ত। নকিয়া ৮৪টি দেশের ৫০০০টি স্থান থেকে পরিত্যক্ত মোবাইল ফোন সংগ্রহ করে। নকিয়ার প্রায় সকল নতুন হ্যান্ডসেট এনার্জি স্টারের প্রয়োজনীয় শর্ত পূরণ করে।
এরিকসন

এরিকসন সুয়েডীয় টেলি যোগাযোগ সরঞ্জামাদি প্রস্তুতকারক প্রতিষ্ঠান। ১৮৭৬ সালে লার্স ম্যাগনাস এরিকসন এটিকে একটি টেলিগ্রাফ যন্ত্র মেরামত দোকান হিসেবে প্রতিষ্ঠা করেন। আগের বিংশ শতাব্দীতে, এরিকসন হস্তচালিত টেলিফোন এক্সচেঞ্জের বিশ্ববাজারে রাজত্ব করেছে কিন্তু স্বয়ংক্রিয় যন্ত্রের ক্ষেত্রে তেমন বিশেষ কিছু করতে পারেনি। পৃথিবীর বৃহত্তম হস্তচালিত টেলিফোন এক্সচেঞ্জ, যা সর্বদা একসাথে ৬০, ০০০ লাইন চালানো যায়, ১৯১৬তে মস্কোতে এরিকসনের দ্বারা বসানো করা হয়েছিল। ১৯৯০ দশকে, এরিকসন বসানো সেলুলার টেলিফোন সিস্টেমের ৩৫-৪০ শতাংশ বাজার শেয়ার ধরতে সক্ষম হয়েছিল।
লার্স ম্যাগনাস এরিকসন তার তরুণ বয়সে একজন যন্ত্রপাতি তৈরীকারক হিসেবে টেলিফোনের সাথে সংশ্লিষ্ট হন। তিনি একটি প্রতিষ্ঠানে কাজ করতেন যেটা আরেকটি সুইডিশ কোম্পানি টেলিগ্রাফভারটেক এর জন্য টেলিগ্রাফ তৈরি করত। ১৮৭৬ সালে ৩০ বছর বয়সে কার্ল যোহান এন্ডারসন নামক বন্ধুর সহায়তায় তিনি টেলিগ্রাফ যন্ত্র সারাই এর কারখানা প্রতিষ্ঠা করেন। ১৮৭৮ সালে এরিকসন নিজেদের তৈরি টেলিকমিউনিকেশন (টেলি যোগাযোগ) যন্ত্র বাজারজাত শুরু করে। ১৮৭৮ সালে স্থানীয় টেলিফোন আমদানিকারক নুমা পিটারসন এরিকসনকে বিখ্যাত বেল টেলিফোন কোম্পানীর তৈরি কিছু যন্ত্র পরির্ধন করার কাজ দেয়। এর মাধ্যমে তিনি বেল এবং পরবর্তিতে জার্মানীর সিমেন্স কোম্পানীর টেলিকমিউনিকেশন যন্ত্রের সাথে পরিচিত হন। এরিকসন এদের নকশার উন্নয়ন করে নিজের তৈরি টেলিফোন প্রস্তুত করেন ১৮৭৯ সালে।
ব্রাউন বিশ্ববিদ্যালয়

ব্রাউন বিশ্ববিদ্যালয় মার্কিন যুক্তরাষ্ট্রের প্রভিডেন্স, রোড আইল্যান্ডে অবস্থিত একটি বিশ্ববিদ্যালয়, এবং আইভি লীগের সদস্য। এটি ১৭৬৪ খ্রিস্টাব্দে রোড আইল্যান্ড কলেজ হিসেবে প্রতিষ্ঠিত হয়। এটি নিউ ইংল্যান্ড এলাকায় ৩য় প্রাচীনতম এবং মার্কিন যুক্তরাষ্ট্রের ৭ম প্রাচীনতম উচ্চতর শিক্ষাপ্রতিষ্ঠান। সারা দেশে এটিই প্রথম বিশ্ববিদ্যালয়, যাতে সব ধর্মাবলম্বী শিক্ষার্থীরা ভর্তি হতে পারে।
হার্ভার্ড বিশ্ববিদ্যালয়

হার্ভার্ড বিশ্ববিদ্যালয় একটি বেসরকারি আইভি লিগভুক্ত গবেষণামূলক বিশ্ববিদ্যালয়, যা ক্যামব্রিজ, ম্যাসাচুসেটস, যুক্তরাষ্ট্রে অবস্থিত। এটি ১৬৩৬ সালের ২৮ অক্টোবর প্রতিষ্ঠিত হয় এবং এর প্রথম দাতা, জন হার্ভার্ড নামক এক পিউরিটান ধর্মযাজকের নামে নামকরণ করা হয়। এটি যুক্তরাষ্ট্রের প্রাচীনতম উচ্চশিক্ষা প্রতিষ্ঠান। এর প্রভাব, সম্পদ এবং বিভিন্ন র‌্যাঙ্কিং-এর কারণে হার্ভার্ডকে বিশ্বের অন্যতম মর্যাদাপূর্ণ বিশ্ববিদ্যালয় হিসেবে গণ্য করা হয়।
হার্ভার্ড প্রতিষ্ঠা ও অনুমোদন দেয় Massachusetts General Court, যা ছিল ম্যাসাচুসেটস বে উপনিবেশের শাসন ব্যবস্থার বিধানসভা। যদিও এটি কখনোই কোনো নির্দিষ্ট ধর্মীয় গোষ্ঠীর সঙ্গে আনুষ্ঠানিকভাবে যুক্ত ছিল না, শুরুতে এটি কনগ্রেগেশনাল ধর্মযাজক প্রশিক্ষণের উদ্দেশ্যে পরিচালিত হতো। তবে ১৮শ শতকের দিকে এর পাঠক্রম ও ছাত্রসমাজ ধীরে ধীরে ধর্মনিরপেক্ষ হয়ে ওঠে।
১৯শ শতকে হার্ভার্ড বস্টনের অভিজাত শ্রেণির মধ্যে একটি প্রধান একাডেমিক ও সাংস্কৃতিক প্রতিষ্ঠান হিসেবে আত্মপ্রকাশ করে। মার্কিন গৃহযুদ্ধ পর প্রেসিডেন্ট Charles William Eliot-এর দীর্ঘ মেয়াদি নেতৃত্বে (১৮৬৯–১৯০৯), হার্ভার্ডে একাধিক পেশাভিত্তিক স্কুল গড়ে ওঠে, যা এটিকে একটি আধুনিক গবেষণামূলক বিশ্ববিদ্যালয়ে রূপান্তরিত করে। ১৯০০ সালে, হার্ভার্ড মার্কিন বিশ্ববিদ্যালয়ের অ্যাসোসিয়েশন সহ-প্রতিষ্ঠাতা হয়। James B. Conant বিশ্ববিদ্যালয়টি মহামন্দা ও দ্বিতীয় বিশ্বযুদ্ধের সময় পরিচালনা করেন এবং যুদ্ধ-পরবর্তী সময়ে ভর্তি নীতিকে উদার করেন।
বর্তমানে বিশ্ববিদ্যালয়ে দশটি একাডেমিক অনুষদ রয়েছে এবং একটি অনুষদ হার্ভার্ড র‍্যাডক্লিফ ইনস্টিটিউট-এর সঙ্গে যুক্ত। আর্টস অ্যান্ড সায়েন্স অনুষদ স্নাতক ও স্নাতকোত্তর পর্যায়ে নানা বিষয়ে শিক্ষা দেয়, আর অন্যান্য অনুষদগুলো পেশাদার স্নাতক ডিগ্রি প্রদান করে। হার্ভার্ডের তিনটি প্রধান ক্যাম্পাস রয়েছে:
হার্ভার্ডের অর্থিক তহবিলের পরিমাণ , যা একে বিশ্বের সবচেয়ে ধনী শিক্ষা প্রতিষ্ঠানে পরিণত করেছে। হার্ভার্ড গ্রন্থাগার দুই কোটিরও বেশি গ্রন্থ রয়েছে, যা বিশ্বের বৃহত্তম একাডেমিক গ্রন্থাগার।
হার্ভার্ডের প্রাক্তন শিক্ষার্থী, শিক্ষক ও গবেষকদের মধ্যে রয়েছেন ১৮৮ জন জীবিত বিলিয়নিয়ার, ৮ জন মার্কিন প্রেসিডেন্ট, ২৪ জন রাষ্ট্রপ্রধান ও ৩১ জন সরকারপ্রধান, বেশ কয়েকটি খ্যাতনামা প্রতিষ্ঠানের প্রতিষ্ঠাতা, নোবেল পুরস্কার বিজয়ী, ফিল্ডস পদক, মার্কিন কংগ্রেসের সদস্য, ম্যাকআর্থার ফেলো, রোডস স্কলার, মার্শাল স্কলার, টুরিং পুরস্কার এবং পুলিৎজার পুরস্কার বিজয়ী ও ফুলব্রাইট স্কলার। এসব সূচকে হার্ভার্ড বিশ্ববিদ্যালয় বিশ্বের শীর্ষস্থানীয় প্রতিষ্ঠানের অন্যতম। হার্ভার্ডের শিক্ষার্থী ও প্রাক্তনরা সম্মিলিতভাবে ১০টি একাডেমি পুরস্কার এবং ১১০টি অলিম্পিক পদক (যার মধ্যে ৪৬টি স্বর্ণ) অর্জন করেছেন।
হার্ভার্ড একটি বড়, অত্যন্ত আবাসিক গবেষণা বিশ্ববিদ্যালয় ৫০ স্নাতক মেজর, ১৩৪ স্নাতক ডিগ্রী, এবং ৩২ পেশাদার ডিগ্রী প্রদান করে। ২০১৮-২০১৯ শিক্ষাবর্ষের জন্য হার্ভার্ড ১,৬৬৫ টি ব্যাকালোরিয়েট ডিগ্রি, ১,০১৩ স্নাতক ডিগ্রি এবং ৫,৬৯৫ টি পেশাদার ডিগ্রি মঞ্জুর করেছে।
সামগ্রিক র‍্যাংকিংয়ের মধ্যে, বিশ্ব বিশ্ববিদ্যালয়ের একাডেমিক র‍্যাংকিং (এআরডব্লিউইউ) প্রকাশিত হওয়ার পর থেকে প্রতি বছর হার্ভার্ডকে বিশ্বের শীর্ষ বিশ্ববিদ্যালয় হিসাবে স্থান দিয়েছে। যখন কিউএস এবং টাইমস হায়ার এডুকেশন ২০০৪ থেকে ২০০৯ সাল পর্যন্ত টাইমস হায়ার এডুকেশন-কিউএস ওয়ার্ল্ড ইউনিভার্সিটি র‍্যাংকিং প্রকাশকরতে সহযোগিতা করে, হার্ভার্ড প্রতি বছর শীর্ষ স্থান ধরে রাখে এবং ২০১১ সালে প্রকাশিত হওয়ার পর থেকে বিশ্ব খ্যাতি র‍্যাংকিংয়ে প্রথম স্থান ধরে রাখে।